Fedon Lindberg

Fedon Alexander Lindberg (født 6. november 1962 som Fedon Chatzipanagiotou) er en greskfødt forretningsmann, lege og grunnlegger og eier av firmaet Dr. Lindbergs Holdings AS. Han er mest kjent for sitt syn på raske karbohydrater og sine forskjellige lavkarboprodukter som han selger gjennom firmaet. Han har også skrevet bøker om ernæring.
Liv og virke
Lindberg gikk på den tyske skole i Athen, og studerte medisin ved byens universitet. Han snakker flytende seks fremmedspråk. 

I 1986 kom han til Norge, hvor han skiftet navn til Lindberg i 1991. Lindberg arbeidet ved Aker sykehus fra 1986 til 1991 og ved Lovisenberg sykehus fra 1991 til 1995 og i 1999. Fra 1995 til 1997 jobbet han med forskning på insulinresistens og diabetes, ved endokrinologisk seksjon, University of California i San Diego, USA. Han var også skipslege på flere cruiseskip i korte perioder, og var tilknyttet Røde Kors Klinikken fra 1992 til 2000 og Flymedisinsk institutt som spesiallege fra 1999 til 2000. Han ble godkjent som spesialist i indremedisin i 1998.

Våren 1999 startet han spesialklinikken Dr. Fedon Lindbergs klinikk for behandling av alvorlig overvektige samt diabetes pasienter «Vekt i balanse». Siden klinikken ble etablert, har den opparbeidet en betydelig spisskompetanse innen utredning, behandling, oppfølging og sekundærforebygging av overvekt og vektrelaterte sykdommer. Han har stått for lanseringen av en rekke matvareprodukter med lavt karbohydratinnhold, deriblant brød, hamburgere samt pizza. Lindberg ble kjent i 2002 etter lanseringen av Fedon-dietten og oppfordret nordmenn til å redusere inntaket av brød og potet. Tre av hans bøker er blitt oversatt til 14 språk og utgitt i 20 land. Lindberg har utviklet egne matvarer, som er tilgjengelige i forskjellige butikker.

Ernæringseksperten Kaare Norum, professor og tidligere rektor ved Universitetet i Oslo, har kritisert Lindbergs aktiviteter og slankeoppskrifter, og kalt ham en «kommersialisert amatør»http://www.aftenposten.no/meninger/article840547.ece (med henblikk på hans manglende forskningskompetanse). Norum mener «Fedon-dietten» «bygger på tro og ikke på vitenskap».http://www.kulturmeglerne.no/kulturmeglerne/views/3147&temp=10&css=5 Også professor i ernæring Wenche Frølich avviser Lindbergs teorier om slanking, og uttalte at «Lindberg holder tilbake informasjon som ikke underbygger hans oppfatning av hva som er sunt».http://www.dagbladet.no/kultur/2003/07/19/373939.html Også fagfolk i Sosial- og helsedirektoratet og Verdens helseorganisasjon avviser Lindbergs teorier. President Hans Kristian Bakke i Den norske lægeforening har uttalt offentlig at han mener det er problematisk at Lindberg som lege tjener millioner på Fedon-brødet, Fedon-kaka og Fedon-bøkene.

I 2018 tok Lindberg initiativ til å starte en ny forening for integrert medisin. Dette ble møtt med sterk skepsis fra Legeforeningen og andre foreninger.Fedon Lindberg fikk kald skulder fra legekolleger Dagens Medisin

 Bibliografi 
 2001: Naturlig slank med kost i balanseBoken presenterer overvekt og helse i et hormonelt og evolusjonært perspektiv og er i dag oversatt til svensk, dansk, finsk, engelsk og gresk.
 2002: Kokeboken Naturlig slank
 2003: GI-lister for kost i balanseDette er et veiledningshefte om kostprinsippene samt tabeller over glykemisk indeks for mer enn 200 ulike matvarer. 
 2004: Helt Gresk
 2004: Sukkerbiten 
 2006: Fedons Metode
 2008: Barn i balanse
 2011: Mat for livet : Smart lavkarbo for hele familien
 2012: Smartkarbo - ikke ett fett
 2012: sunne pastaretter
 2014: Tid med maten : Nyt mer, oppnå mer ro, hold vekten
 2018: Mat for hjertet
 2018: Kokeboken naturlig slank med tarm i balanse
 2021: Hjertegod mat, Cappelen Damm
 2025: Kampen mot kreft, Gyldendal
 2026: Slankerevolusjonen på resept, Forlaget Lille Måne
 Referanser 

 Eksterne lenker 

  Dr. Lindberg 

  Presentasjon på Cappelen Damms nettsider

Kategori:Norske gründere
Kategori:Greske forretningsfolk
Kategori:Norske leger
Kategori:Greske leger
Kategori:Personer innen alternativ behandling
Kategori:Norske kokebokforfattere